रज्जो की दादी कब डायन के रूप में सारे गाँव में मशहूर हुई यह कोई ठीक नहीं बतला सकता लेकिन ऐसा रज्जो के बाप के मरने के बाद शुरू हुआ था। तब जब झिमली के बच्चे का अन्नप्राशन था। बुढिय़ा बिना बुलाए ही वहाँ पहुँच गई थी उसने उसके बच्चे को गोद में उठाया, बलैयाँ ली ढोलक की थाप पर पोपले मुँह से सोहर भी गाया। सब कुछ ठीक था लेकिन उसी रात झिमली के बच्चे को तेज बुखार हो गया। वह आँखें उलटने लगा। घबरा कर झिमली गाँव के सुखदेव ओझा को बुला लाई। सुक्खू ओझा बहुत देर तक मंत्र बिड़बिड़ाता रहा फिर आंख खोल कर बोला तनिक कसर है। किसी ने पेस दिया है।